钦定古今图书集成/明伦汇编/官常典/第690卷 > 徐霖
## 钦定古今图书集成/明伦汇编/官常典/第690卷 > 徐霖

按《宋史》本传：“霖字景说，衢州西安人。年十三，有志圣
人之道，取所作文焚之。研精《六经》之奥，探赜先儒心
传之要。淳祐四年，试礼部第一，知贡举官。入见，理宗
曰：‘第一名得人嘉奖。再三登第，授沅州教授。时宰相
史嵩之挟边功要君，植党颛国。霖上疏历言其奸深
之状，以为其先也，夺陛下之心，其次夺士大夫之心，
而其甚也，夺豪杰之心。今日之士大夫，嵩之皆变化
其心而收摄之矣。且其变化之术甚深，非章章然号
于人使之为小人也。常于善类择其质柔气弱易以
夺之者，亲任一二；其或稍有异己，则潜弃而摈远之，
以风其馀。彼以名节之尊，不足以易富贵之愿，义利
之辨，亦终暗于妻妾宫室之私，则亦’”从之而已。疏奏，
见者吐舌，为霖危之。未几，嵩之匿父丧求起复，君子
并起而攻之，上大感悟。丞相范锺进所召试馆职二
人，上思霖之忠，亲去其一，易霖名。及试，则曰：“人主无
自彊之志，大臣有患失之心，故元良未建，凶奸未窜。”
是时，丞相杜范已薨，而锺虽得位，畏奸人复出为己
祸故也。擢秘书省正字，霖辞不获命，遂就职。会日食，
霖应诏上封事曰：“日阳，类也，天理也，君子也。吾心之
天理，不能胜乎人欲，朝廷之君子，不能胜乎小人。宫
闱之私昵未屏，琐闼之奸袤未辨，台臣之讨贼不决”，
精祲感浃，日为之食。又数言建立太子，迁校书郎。七
年夏，大旱，霖应诏言：“谏议大夫不易则不雨，京兆尹
不易则不雨。”不报，去国。上遣著作郎姚希得留之，不
还，御笔改合入官，迺改宣教郎。霖屡辞曰：“向为身死
而不敢欺其君父，今以官高而自眩于平生，失其本
心，何以𣊻其忠志？”又曰：“志贵乎洁，忠贵乎精，即有取
则自蹈于垢污矣。”八年夏，添差通判信州，霖皆力辞，
竟未拜改秩之命故也。寻令守臣勉谕之，特改宣教
郎、主管云台观。霖乃拜受。十二年，迁秘书省著作郎，
累辞，不许，兼国史编修、实录检讨。上曰：“今日所当言
者，当备陈之。”霖复以正太子名为言。又奏：“万化之本
在心，存心之法在敬。”兼权尚佐郎官，兼崇政殿说书。
乃上疏言：“叶大有阴柔奸黠，为群憸冠，不宜久长台
谏，乞斥去。”不报。兼权左司。霖知无不言，于是谗嫉者
思以中伤，而上亦不悦。乞补外，知抚州。祠先贤，宽租
赋，振饥穷，诛悍将，建营砦，几一月而政举化行。以言去，士民遮道不得行，及暝，始由径以出。宝祐元年，差
知衡州，三年当之官，遂辞。差知袁州。五年，丁外艰，哀
毁号绝，水浆不入口七日。明年，开庆元年，差主管崇
禧观。景定二年，知汀州，明年卒。将终，语其长子心亨
曰：“有生必有死，自古圣贤皆然，吾复何憾。”尚书省请
加优异，诏与一子恩泽，度宗赐祭田百亩，以旌直臣。
霖闲居，衢守游钧筑精舍，聘霖为学者讲道。是日，听
者三千馀人。